**Herentals** je grad i općina od 28,194 stanovnika na sjeveru Belgije u Provinciji Antwerpen.

Geografske karakteristike
-------------------------

Herentals se nalazi udaljen 43 km istočno od Antwerpena, na spoju Kanala Bocholt-Herentals sa Albertovim kanalom.

Historija
---------

Herentals je prvi put dokumentiran 1150. kao selo oko crkve sv. Waldetrude, koje je vjerojatno bilo feud biskupije iz Monsa.
Nešto sjevernije duž rijeke Nete u isto vrijeme izraslo je trgovište.

Budući da su interesi ta dva naselja bili rivalski brabantski vojvoda Hendrika I dodjelio je Herentalsu 1209. gradska prava. Promocija Herentala u slobodni grad dala je novi impuls trgovištu na sjeveru, koje je još prije 1253. podiglo hospicij a nakon 1266. i beginaž.

Herentals je svoj zenit imao u drugoj polovici 14. vijeka.
Paralelno sa njegovim ekonomskim, rastao je i njegov politički značaj, tako da je Herentals 1356. postao prijestolnica Markgrofovije Antwerpen i punih pedeset godina zamijenio Antwerpen.
To je bilo vrijeme kad su izgrađeni samostani, bedemi, gradska vrata (Bovenpoort i Zandpoort) i palača tkalaca (15. vijek), koja je kasnije pretvorena u 
gradsku vijećnicu.
Istovremeno je postao i snažan garnizon, što mu je donjelo brojne nevolje tokom 17. i 18. vijeka, pa je zapao u krizu.

Herentals se tokom 19. vijeka ekonomski oporavio, nakon što su proradile dvije tvornice tekstila i željezara, a krajem vijeka i tvornica obuće.
Ona je bila inicijator procvata Industrije kože i obuće koja je potrajala sve do izbijanja Drugoga svjetskog rata.
Povoljan položaj grada utjecao je na to da je postao važno raskršće kanala i željezničkih pruga.

Nakon rata se 1964. važna kompanija iz prehrambene industrije De Beukelaer - Parein preselila se iz Antwerpena u Herentals.

Herentals je 1977. kooptirao susjedna naselja Noorderwijk i Morkhovenom, pa mu se broj stanovnika povećao od 18,000 na 25,000.
U novije vrijeme grad je podigao industrijsku zonu na površini od 220 hektara.

Znamenitosti
------------

Najveća znamenitost nalazi se u centru grada, to je palača tkalačkog ceha, izgrađena početkom 15. vijeka. Ona je 1512. gotovo potpuno uništena u požaru, pa je 1534. 
rekonstruirana. Nakon tog je adaptirana u gradsku vijećnicu i više puta restaurirana, posljednji put 2010.

Njen zvonik visok 35 metra sa Karijonom od 50 zvona teškim 4 tone, uvršten je 1998. na UNESCO-vu 
Listu evropske svjetske baštine kao lokalitet Zvonici u Francuskoj i Belgiji.

Znamenitost je i beginaž osnovan još prije 1266. koji je srušen za Nizozemske revolucije. Nakon povratka španjolske vlasti u 
Herentals, magistrat je 1590. dopustio obnovu beginaža, koji radio do 1951. kad je umrla posljednja beginka.

Pobratimski gradovi
-------------------

* Nizozemska IJsselstein, Nizozemska

Izvori
------

1. 1 2 3 4 5 6  „*Belgium, Antwerpen/*" (engleski). City population. Pristupljeno 10.05. 2022.
2. 1 2 3 4 5 6 7 8  „*Geschiedenis*" (nizozemski). Stad Herentals. Pristupljeno 10.05. 2022.
3. 1 2  „*Lakenhal*" (nizozemski). Stad Herentals. Pristupljeno 10.05. 2022.
4. ↑  „*Begijnhof Herentals*" (nizozemski). Stad Herentals. Pristupljeno 10.05. 2022.
5. ↑  „*Kunstcafé IJsselstein - Panta rhei (Alles stroomt)*" (nizozemski). Stad Herentals. Pristupljeno 10.05. 2022. [*mrtav link*]

Vanjske veze
------------

***Herentals*** na Wikimedijinoj ostavi

* *Stad Herentals* (službene stranice) (`nl`)